Document ID: 32006R1370

KOMISJONI MÄÄRUS (EÜ) nr 1370/2006,
15. september 2006,
millega kehtestatakse erandid määrustest (EÜ) nr 800/1999 ja (EÜ) nr 1043/2005 seoses asutamislepingu I lisas loetlemata kaupadena Liibanoni eksporditavate toodetega
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 6. detsembri 1993. aasta määrust (EÜ) nr 3448/93, millega nähakse ette põllumajandussaaduste töötlemisel saadud teatavate kaupadega kauplemise kord, (1) eriti selle artikli 8 lõike 3 esimest lõiku ja artiklit 20,
võttes arvesse nõukogu 29. oktoobri 1975. aasta määrust (EMÜ) nr 2771/75 munaturu ühise korralduse kohta, (2) eriti selle artikli 3 lõiget 2, artikli 8 lõiget 13 ja artiklit 15, ning muude määruste vastavaid artikleid, mis käsitlevad põllumajandussaaduste ja -toodete ühist turukorraldust,
ning arvestades järgmist:
(1)
Asutamislepingu I lisas loetlemata kaupadena eksporditavate põllumajandussaaduste ja -toodete eksporditoetuste süsteemi eeskirjad on sätestatud komisjoni 15. aprilli 1999. aasta määruses (EÜ) nr 800/1999, milles sätestatakse põllumajandustoodete eksporditoetuste süsteemi kohaldamise üksikasjalikud ühiseeskirjad, (3) ja komisjoni 30. juuni 2005. aasta määruses (EÜ) nr 1043/2005, millega rakendatakse nõukogu määrust (EÜ) nr 3448/93 seoses teatavate asutamislepingu I lisas loetlemata kaupadena eksporditavate põllumajandussaaduste ja -toodete eksporditoetuste andmise süsteemiga ning nende toetussummade kinnitamise kriteeriumidega. (4)
(2)
Liibanonis valitsevad erakorralised asjaolud on tõsiselt kahjustanud teatavate eksportijate majanduslikke huve ning seeläbi tekkinud olukord on halvendanud määrustega (EÜ) nr 800/1999 ja (EÜ) nr 1043/2005 ette nähtud ekspordivõimalusi.
(3)
Seetõttu tuleks nende negatiivsete mõjude vähendamiseks võtta erimeetmed ja pikendada määrustes (EÜ) nr 800/1999 ja (EÜ) nr 1043/2005 kehtestatud konkreetseid tähtaegu, et oleks võimalik lõpule viia eelmainitud olukorrast häiritud eksporditoimingud. Eeskätt tuleks pikendada määrusega (EÜ) nr 800/1999 kehtestatud ühenduse tolliterritooriumilt lahkumise tähtaega, et ekspordiga seotud tolliformaalsused täitnud või asjaomased kaubad tollikontrolli esitanud ettevõtjate suhtes saaks rakendada paindlikumat korda. Samamoodi tuleks teatavatel juhtudel pikendada määruses (EÜ) nr 1043/2005 sätestatud toetussertifikaatide kehtivusaega.
(4)
Need erandid kehtivad vaid ettevõtjatele, kes suudavad tõestada, eelkõige ekspordidokumentide või dokumentide põhjal, millele osutatakse nõukogu 21. detsembri 1989. aasta määruse (EMÜ) nr 4045/89 (Euroopa Põllumajanduse Arengu- ja Tagatisfondi tagatisrahastu rahastamissüsteemi kuuluvate toimingute kontrollimise kohta liikmesriikide poolt ning direktiivi 77/435/EMÜ kehtetuks tunnistamise kohta) (5) artikli 1 lõikes 2, ilma et see piiraks nimetatud määruse muude sätete kohaldamist, et nad ei saanud konkreetse ajavahemiku jooksul oma kaupu eksportida eelkirjeldatud asjaolude tõttu.
(5)
Et aidata kõiki ettevõtjaid, kelle tegevust võib häirida Liibanonis valitsev erakorraline olukord, kohaldatakse käesolevat määrust alates 1. juulist 2006.
(6)
Käesoleva määrusega ette nähtud meetmed on kooskõlas I lisas loetlemata töödeldud põllumajandussaadustega kauplemise horisontaalküsimusi käsitleva korralduskomitee arvamusega,
ON VASTU VÕTNUD KÄESOLEVA MÄÄRUSE
Artikkel 1
1. Erandina määruse (EÜ) nr 1043/2005 artikli 39 lõike 2 esimesest lõigust pikendatakse nimetatud määruse alusel väljastatud toetussertifikaate, mille kehtivusaeg lõpeb 31. juulil 2006 või 31. augustil 2006, valdaja taotlusel 30. septembrini 2006 kasutamata jäänud eksporditoetussumma mahus.
Juhul kui rakendatakse toetusemäära eelkinnitamise süsteemi, kohaldatakse toetussertifikaadi pikendatud kehtivusajal eksporditavatele kaupadele eelkinnituse taotluse esitamispäeval kehtivat määra.
2. Erandina määruse (EÜ) nr 800/1999 artikli 7 lõikest 1 ja artikli 34 lõikest 1 pikendatakse eksportija taotlusel ühenduse tolliterritooriumilt lahkumise 60päevast tähtaega 150 päevani kaupade osas, mille ekspordiga seotud tolliformaalsused täideti hiljemalt 20. juuliks 2006.
3. 10protsendilist ja 15protsendilist juurdearvestust, millele osutatakse vastavalt määruse (EÜ) nr 800/1999 artikli 25 lõikes 1 ja artikli 35 lõike 1 teises lõigus, ei kohaldata määruse (EÜ) nr 1043/2005 artikliga 46 ette nähtud erandi alusel eksporditehingutele, mis toimusid hiljemalt 20. juulil 2006, ega sellistele eksporditehingutele, mis toimusid hiljemalt 20. juulil 2006 taotletud litsentside alusel.
Kui eksporditoetuse saamise õigust tõendav litsents on kaotatud Liibanonis valitseva erakorralise olukorra tõttu, ei kohaldata määruse (EÜ) nr 800/1999 artikli 51 lõike 1 punktis a ette nähtud sanktsioone.
Artikkel 2
Artiklit 1 kohaldatakse asutamislepingu I lisas loetlemata kaupadena eksporditavatele põllumajandussaadustele ja -toodetele, millele viidatakse määruse (EÜ) nr 1043/2005 artikli 1 lõikes 1, kui asjaomane eksportija esitab pädevale asutusele rahuldavad tõendid selle kohta, et tema kaubad olid ette nähtud Liibanoni eksportimiseks.
Pädev asutus annab hinnangu eeskätt ekspordideklaratsioonile või määruse (EMÜ) nr 4045/89 artikli 1 lõikes 2 osutatud äridokumentidele tuginedes.
Artikkel 3
Liikmesriigid teatavad komisjonile 31. jaanuariks 2007 summad, mille osas pikendati 31. juulil 2006 ja 31. augustil 2006 kehtivuse kaotavaid toetussertifikaate, nagu ette nähtud artikli 1 lõikes 1.
Artikkel 4
Käesolev määrus jõustub järgmisel päeval pärast selle avaldamist Euroopa Liidu Teatajas.
Käesolevat määrust kohaldatakse alates 1. juulist 2006.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 15. september 2006

Labels: 3
18
6